
B kaya hindi pa kunin 
ni Lord ang mga holdaper, 
kidnaper, at mga mamamatay- 
tao? Bakit hindi sila dapuan ng 
kanser o malubhang sakit sa 
halip na mga inosenteng tao? 
Marahil kahit minsan naglaro na 
rin sa iyong isipan kung bakit 
nga kaya hindi pa tamaan ng 
kidlat sabay-sabay ang lahat 
ng mga magnanakaw at tiwali 
sa lipunan? 


Para makahanap tayo 
ng liwanag at sagot sa mga 
katanungang ito, bumaling 
tayo sa mga pagbasa. Ayon sa 
Aklat ng Karunungan, walang 
hanggan ang kapangyarihan ng 
Diyos ngunit mahabagin siya 
kung humatol. Hindi dahas ang 
gamit niya kundi kapayapaan; 
hindi paghihiganti ang paraan 
ng kanyang katarungan. 
Pinamamahalaan niya ang mundo 
ng buong hinahon at pagtitimpi. 

Ganito rin ang mukha ng 
Diyos na ipinakilala sa atin ni 
Hesus sa Bagong Tipan. Hindi 
niya hangad na mapahamak 
ang mga makasalanan; sa 
halip, hinanap niya ang mga 
ito, sinamahan, at pinatawad. 
Dahil dito'y tinuligsa siya 
ng mga Pariseo, ang mga 
relihiyosong ibinukod ang sarili 
sa karamihan. Magkagayon 
man, walang pagkamuhing 
nabuo sa puso ni Hesus. Sa 
halip, tinuruan niya ang taong 
manalangin: “At patawarin mo 
kami sa aming mga sala para 
nang pagpapatawad namin 
sa nagkakasala sa amin.” 


Sa talinghaga ng mga damo sa 
triguhan, sinabi ng naghasik na 
huwag bunutin ang mga damo 
kung ayaw nilang mapinsala ang 
mga trigo. Alam ng Diyos na 

malakas at maganda ang binhi na 
ipinunla niya sa ating puso. Ayon 
kay San Pablo, sa hangad nating 
manaig ang mabuting binhi, 
mayroon tayong maaasahang 
Espiritu, na “lumuluhog para sa 
atin, sa paraang “di magagawa 
ng pananalita” (Roma 8:26). 


Batid din ng Diyos na lilitaw 
muli ang dalisay, mabuti at 
maganda sa ating puso kung 
mapagtatagumpayan natin ang 
kasamaan. Natural para sa tao 
ang pangil sa pangil, pero ang 
turo ni Hesus ay magpatawad 
at magtimpi. Madaling 
magpakabuti kung kasundo natin 


ang lahat ng tao sa ating paligid 
at kung tayo ay tinatanggap o 
minamahal nila. Subalit ang 
tunay na pagpapakabuti ay 
mapapatunayan kung tayo 
ay nilalait o tinutuya ng ating 
kapwa. Para kay Hesus, ang 
taong ganap na “malakas” 
ay sinumang marunong 
panghawakan ang kanyang sarili 
at anumang situwasyon sa buhay. 


Isang “damo” si Apostol Pablo 
bago niya nakilala si Hesus sa 
daan patungong Damasco. Hindi 
niya matanggap ang mga taong 
kumikilala kay Kristo. Marami 
siyang ipinabilanggo na mga 
Kristiyano. Magkagayon man, 
nagtiyaga ang Diyos kay Pablo. 
Pagkatapos siyang “bunutin” 
mula sa madilim niyang 
nakalipas, nagsimula naman 
siyang maging liwanag sa 
mga Hentil o mga paganong 
hindi nakakakilala kay Kristo. 

Maaaring may napapansin 
tayong mali sa ating kapwa 
at dahil dito'y iniiwasan 
natin sila. Marahil hindi natin 
matanggap ang kakaibang ugali 
ng ibang grupo. Maaaring iba 
ang paraan ng pagpapalaking 
gusto mo sa iyong anak at 
nakikialam ang iyong biyenan. 
Maging mapagtimpi at 
mahinahon nawa tayo. Patuloy 
nating pakinggan si Kristo na 
nagtuturo sa ating patuloy pa 
ring magmahal sa harap ng mga 
gipit na sitwasyon. Huwag sana 
nating kalimutang mayroon 
din tayong mga kahinaan at 
kasalanan, subalit patuloy pa 
rin ang pagmamahal ng Diyos 
sa atin. Tinutulungan tayo ng 
kanyang Espiritu na patuloy na 
magbago at sikaping simulan 
ito sa mismong ating sarili. 


PASIMULA 


Antipona sa Pagpasok 
(Salmo 54:4, 6) 
(Basahin kung walang pambungad na awit.) 


Sa akin ay tumutulong ang 
Diyos na Panginoon. Sa kanya 
ko iuukol ang alay ko na hahan- 
tong sa ngalan n'yang nagta- 
tanggol. 


Pagbati 
(Gawin dito ang tanda ng krus.) 


P--Sumainyo ang Panginoon. 
B--At sumaiyo rin. 


Paunang Salita 
(Maaaring gamitin ang mga ito o ka- 
halintulad na mga pahayag.) 


P- Ang talinghaga ng mga 
damong inihasik sa palayan 
ang sagot sa ating katanungan 
sa buhay. Pawang kabutihan 
lamang ang inihahasik ng Diyos, 
ang kasamaan ay nagmumula 
sa kapusukan ng taong ayaw 
sumunod sa kalooban ng Diyos. 
Matiyagang naghihintay ang 
Diyos ng tamang panahon bago 
gapasin ang palayan, nagtitimpi 
sa mabagal na paglago, at 
nagbibigay puwang sa sinumang 
nagkasala upang magsisi. 
Hilingin natin ang biyayang 
maging mapagtiis sa kahinaan 
ng ibang tao at dinggin ang tawag 
ng Diyos upang mapanibago ang 
ating mga puso. 


Pagsisisi 


P. Mga kapatid, aminin natin 
ang ating mga kasalanan 
upang tayo'y maging marapat 
sa pagdiriwang ng banal na 
paghahaing nagdudulot ng 


kapatawaran ng Maykapal. 
(Tumahimik) 


P- Panginoon, kami'y nagkasala 
sa iyo. 

B - Panginoon, kaawaan mo 
kami. 

P- Kaya naman, Panginoon, 
ipakita mo na ang pag-ibig mong 
wagas. 

B- Kami ay lingapin at sa 
kahirapan ay iyong iligtas. 

P- Kaawaan tayo ng makapang- 


yarihang Diyos, patawarin tayo 
sa ating mga kasalanan, at patnu- 


bayan tayo sa buhay na walang 
hanggan. 
B--Amen. 


P—Panginoon, kaawaan mo kami. 
B---Panginoon, kaawaan mo kami. 
P- Kristo, kaawaan mo kami. 
B--Kristo, kaawaan mo kami. 
P—Panginoon, kaawaan mo kami. 
B---Panginoon, kaawaan mo kami. 


Gloria 


Papuri sa Diyos sa kaitaasan at sa 
lupa'y kapayapaan sa mga taong 
kinalulugdan niya. Pinupuri ka 
namin, dinarangal ka namin, sina- 
samba ka namin, ipinagbubunyi 
ka namin, pinasasalamatan ka 
namin dahil sa dakila mong 
angking kapurihan. Panginoong 
Diyos, Hari ng langit, Diyos 
Amang makapangyarihan sa 
lahat. Panginoong Hesukristo, 
Bugtong na Anak, Panginoong 
Diyos, Kordero ng Diyos, Anak 
ng Ama. Ikaw na nag-aalis ng 
mga kasalanan ng sanlibutan, 
maawa ka sa amin. Ikaw na 
nag-aalis ng mga kasalanan 
ng sanlibutan, tanggapin mo 
ang aming kahilingan. Ikaw na 
naluluklok sa kanan ng Ama, 
maawa ka sa amin. Sapagkat ikaw 
lamang ang banal, ikaw lamang 
ang Panginoon, ikaw lamang, O 
Hesukristo, ang Kataas-taasan, 
kasama ng Espiritu Santo sa 
kadakilaan ng Diyos Ama. Amen. 


Pambungad na Panalangin 


P- Manalangin tayo. (Tumahimik) 

Ama naming makapangyari- 
han, kalugdan mo kami at 
pagbigyan na magkamit ng 
kaloob mong karagdagan upang 
sa maalab naming pananalig, 
pag-asa, at pag-ibig kami'y 
mamalaging tumatalima sa iyong 
kautusan sa pamamagitan ni 
Hesukristo kasama ng Espiritu 
Santo magpasawalang hanggan. 
B--Amen. 


PAGPAPAHAYAG NG 
SALITA NG DIYOS 


Unang Pagbasa 
(Kar 12:13, 16-19) (Umupo) 


EN 


Ang kasaysayan ng ating kaligtasan 
ay tanda ng awa at walang kapantay 
na pagmamahal sa atin ng Diyos. 


Bilang pagkilala sa pagtitiis at awa 
ng Diyos, marapat na maging mabuti 
tayo sa isa't isa. 


Pagbasa mula sa aklat ng 
Karunungan 


LAHAT ng bagay ay nasa ilalim ng 
iyong pangangalaga, at walang 
ibang diyos na dapat mong pag- 
sulitan ng iyong mga hatol. Sa 
iyong lakas nagmumula ang 
iyong katarungan, at maaari kang 
magpakita ng habag kaninuman 
sapagkat ikaw ang Panginoon 
ng lahat. Ipinamamalas mo ang 
iyong lakas sa nag-aalinlangan sa 
iyong ganap na kapangyarihan, 
at pinarurusahan mo ang 
sinumang nakatatalastas nito 
ngunit nangangahas na di ka 
pansinin. Walang hanggan 
ang kapangyarihan mo ngunit 
mahabagin ka kung humatol. 
Maaari mo kaming parusahan 
kailanma't ibigin mo, ngunit 
sa halip ay pinamamahalaan 
mo kami nang buong hinahon 
at pagtitimpi. Sa pamamagitan 
ng ginawa mong iyan ay itinuro 
mo sa mga taong makatarungan 
na dapat din silang maging 
maawain. At binigyan mo naman 
ng pag-asa ang iyong bayan, 
sa pagkakaloob sa kanila ng 
pagkakataong makapagsisi. 


--Ang Salita ng Diyos. 
B--Salamat sa Diyos. 


Salmong Tugunan (Slm 85) 


T-- Poon, ikaw ay mabuti sa 
lahat ng nagsisisi. 

— sala-hatng nagsisi - si. 


1. Mapagpatawad ka at napaka- 
buti,/ sa dumadalangin at sa 
nagsisisi,/ ang iyong pag-ibig 
ay mananatili. Pakinggan mo, 
Poon, ang aking dalangin,/ 
tulungan mo ako, ako'y iyong 
dinggin. (T) 


2. Ang lahat ng bansa na iyong 


nilalang,/ lalapit sa iyo't mag- 
bibigay galang// sila'y magpupuri 
sa 'yong kabutihan./ Pagkat ikaw 
lamang ang Diyos na Dakila/ na 
anumang gawin ay kahanga- 
hanga! (T) 


3. Ngunit ikaw, Poon, tunay 
na mabait,/ tapat at totoo, 
wagas ang pag-ibig:/ lubhang 
mahabagi't banayad magalit./ 
Ibaling sa akin ang awa mo't 
habag,/ iligtas mo ako at bigyan 
ng lakas. (T) 


Ikalawang Pagbasa 
(Rom 8:26-27) 


Sa kabila ng ating mga kahinaan, 
patuloy pa ring kumikilos ang 
kapangyarihan ng Diyos sa ating 
buhay sa pamamagitan ng Espiritu 
Santo na ating gabay. 


Pagbasa mula sa sulat ni Apostol 
San Pablo sa mga taga-Roma 


MGA KAPATID, tinutulungan 
tayo ng Espiritu sa ating 
kahinaan. Hindi tayo marunong 
manalangin nang wasto, kaya't 
ang Espiritu ang lumuluhog 
para sa atin, sa paraang di 
magagawa ng pananalita. 
At nauunawaan ng Diyos na 
nakasasaliksik sa puso ng tao, 
ang ibig sabihin ng Espiritu, 
sapagkat ang Espiritu'y lumu- 
luhog para sa mga banal, ayon 
sa kalooban ng Diyos. 


--Ang Salita ng Diyos. 
B--Salamat sa Diyos. 
Aleluya (Mt 11:25) (Tumayo) 


B--Aleluya! Aleluya! Papuri sa 
Diyos Ama pagkat ipinahayag 
n'ya Hari s'ya ng mga aba. 
Aleluya! Aleluya! 


Mabuting Balita (Mt 13:24-30) 


P--Ang Mabuting Balita ng 
Panginoon ayon kay San Mateo 
B---Papuri sa iyo, Panginoon. 


NOONG panahong iyon, 
inilahad ni Hesus ang 
talinghagang ito sa mga tao. 
“Ang paghahari ng Diyos ay 
katulad nito: may isang taong 
naghasik ng mabuting binhi 
sa kanyang bukid. Isang gabi, 
samantalang natutulog ang mga 
tao, dumating ang kanyang 


kaaway at naghasik ng masasa- 
mang damo sa triguhan. Nang 
tumubo ang trigo at magkauhay, 
lumitaw din ang masasamang 
damo. Kaya't lumapit ang mga 
alipin sa puno ng sambahayan 
at sinabi rito, “Hindi po ba 
mabuting binhi ang inihasik 
ninyo sa inyong bukid? Bakit po 
may damo ngayon?” Sumagot 
siya, “Isang kaaway ang may 
kagagawan nito.’ Tinanong siya 
ng mga utusan, “Bubunutin po ba 
namin ang mga iyon?” “Huwag,” 
sagot niya. “Baka mabunot pati 
trigo. Hayaan na ninyong lumago 
kapwa hanggang sa anihan. 
Pag-aani'y sasabihin ko sa mga 
tagapag-ani: Tipunin muna 
ninyo ang mga damo at inyong 
pagbigkis-bigkisin upang sunu- 
gin, at ang trigo'y inyong tipunin 
sa aking kamalig.” ” 

- Ang Mabuting Balita ng 
Panginoon. 

B--Pinupuri ka namin, 
Panginoong Hesukristo. 


Homiliya (Umupo) 


Pagpapahayag ng 
Pananampalataya (Tumayo) 


B--Sumasampalataya ako sa 
Diyos Amang makapangyarihan 
sa lahat, na may gawa ng langit 
at lupa. 

Sumasampalataya ako kay 
Hesukristo, iisang Anak ng Diyos, 
Panginoon nating lahat, nagkata- 
wang-tao siya lalang ng Espiritu 
Santo, ipinanganak ni Santa 
Mariang Birhen. Pinagpakasakit 
ni Poncio Pilato, ipinako sa krus, 
namatay, inilibing. Nanaog sa 
kinaroroonan ng mga yumao, 
nang may ikatlong araw nabuhay 
na mag-uli. Umakyat sa langit. 
Naluluklok sa kanan ng Diyos 
Amang makapangyarihan sa 
lahat. Doon magmumulang 
paririto at huhukom sa nanga- 
bubuhay at nangamatay na tao. 

Sumasampalataya naman 
ako sa Diyos Espiritu Santo, sa 
banal na Simbahang Katolika, 
sa kasamahan ng mga banal, sa 
kapatawaran ng mga kasalanan, 
sa pagkabuhay na muli ng 
nangamatay na tao at sa buhay 
na walang hanggan. Amen. 


Panalangin ng Bayan 


P--Itinanim ng Diyos ang 
kanyang Salita sa ating mga puso 
upang tayo'y maging karapat- 
dapat na manatili sa kanyang 
piling. Buong pagtitiwala nating 
dasalin sa Ama: 


T-Panginoon, dinggin mo kami. 


L--Nawa ang Simbahan, ang 
iyong bayang hinirang, ay 
maging tagapunla ng iyong Salita 
sa lahat ng uri at estado ng tao at 
panahon. Manalangin tayo: (T) 


L—Nawa ang mga namumuno sa 
pamahalaan ay maging tapat sa 
Salita mo, Ama, upang maitakwil 
ang kultura ng kamatayan at 
paghihiganti at maisulong ang 
pagpapatawad at damayan. 
Manalangin tayo: (T) 


L--Nawa ang bawat kasapi ng 
pamilya ay maglaan ng oras sa 
pagdarasal at pagbabahagi ng 
iyong Salita upang lalong maging 
matatag ang kanilang ugnayan. 
Manalangin tayo: (T) 


L—Nawa ang mga nasa piitan at 
lahat ng binansagang “masamang 
damo” ng lipunan ay makadama 
ng pagpapatawad mula sa iyo, O 
Diyos, at tunguhin ang landas ng 
tunay na pagbabago. Manalangin 
tayo: (T) 


L--Huwag nawa mawalan 
ng pag-asa ang mga dukha at 
inaapi, bagkus ay patuloy na 
manalig sa iyo, O Diyos, na 
hahatol sa lahat sa takdang 
panahon. Manalangin tayo: (T) 


L--Sa ilang sandali ng katahi- 
mikan, itaas natin sa Diyos ang 
ating pansariling kahilingan, 
gayundin ang iba pang mga 
pangangailangan ng ating 
pamayanan. (Tumahimik) Mana- 
langin tayo: (T) 


P--Panginoon, tulungan mo 
kami sa aming kahinaan at mga 
pagkukulang. Isugo mo ang 
iyong Espiritu upang patatagin 
kami at bigyang-lakas sa aming 
pakikipaglaban sa masama. 
Ikaw na nabubuhay at naghahari 
magpakailanman. 

B--Amen. 


PAGDIRIWANGNG © 
HULING HAPUNAN 


Paghahain ng Alay (Tumayo) 


P- Manalangin kayo... 
B--Tanggapin nawa ng Pangi- 
noon itong paghahain sa iyong 
mga kamay sa kapurihan niya 
at karangalan sa ating kapaki- 
nabangan at sa buong Samba- 
yanan niyang banal. 


Panalangin ukol sa mga Alay 


P--Ama naming Lumikha, 
lahat ng iyong mga paghahaing 
ipinag-utos noong araw ay 
iyong pinagtibay sa isang haing 
hantungan ng tanan. Tanggapin 
ang ginaganap ngayon ng iyong 
mga lingkod at basbasan mo ito 
ng kabanalang gaya ng iyong 
kaloob sa mga alay ni Abel na 
lubha mong ikinalugod upang 
ang mga handog ng bawat isang 
nagbigay para sambahin ang 
banal mong ngalan ay magkamit 
ng karagdagan mong kasiyahan 
sa pamamagitan ni Hesukristo 
kasama ng Espiritu Santo magpa- 
sawalang hanggan. 

B--Amen. 


Prepasyo (Karaniwan VID 


P- Sumainyo ang Panginoon. 
B--At sumaiyo rin. 
P- Itaas sa Diyos ang inyong 
puso at diwa. 
B--Itinaas na namin sa Pangi- 
noon. 
P--Pasalamatan natin ang Pangi- 
noong ating Diyos. 
B---Marapat na siya ay pasala- 
matan. 
P—Ama naming makapangyari- 
han, tunay ngang marapat na 
ikaw ay aming pasalamatan. 
Kahit na ikaw ay pinag- 
taksilan ng sangkatauhan, 
ikaw ay patuloy pa rin sa iyong 
pagmamahal. Ikaw na ang 
nagpuno sa aming pagkukulang: 
ikaw pa rin ang nagsugo ng 
tutubos sa tanan. Ang sugo mong 
Anak ay naging di na iba sa amin 
bagamat di niya tinularan ang 
aming pagkamasuwayin. Niloob 
mo ito upang iyong mamalas 
sa aming pagkatao ang giliw 


mong Anak at kami'y tunghayan 
mong may pag-ibig na tulad ng 
pagtatangi mo sa kanya nang 
higit sa lahat. Ang katapatan 
niya sa iyong walang maliw ay 
nagpanumbalik na muli sa amin 
ng iyong kasiyaha't ng iyong 
pagtingin na aming iwinaksi 
noong ikaw ay aming suwayin. 
Kaya kaisa ng mga anghel na 
nagsisiawit ng papuri sa iyo nang 
walang humpay sa kalangitan, 
kami'y nagbubunyi sa iyong 
kadakilaan: 
B--Santo, Santo, Santo 
Panginoong Diyos ng mga 
hukbo! Napupuno ang langit 
at lupa ng kadakilaan mo! 
Osana sa kaitaasan! Pinagpala 
ang naparirito sa ngalan ng 


Panginoon! Osana sa kaitaasan! 
(Lumuhod) 


Pagbubunyi (Tumayo) 


B--Sa krus mo at pagkabuhay 
kami'y natubos mong tunay, 
Poong Hesus naming mahal, 
iligtas mo kaming tanan ngayon 
at magpakailanman. 


PAKIKINABANG 


Ama Namin 


B—Ama namin... 

P- Hinihiling naming... 

B-- Sapagkat iyo ang kaharian at 
ang kapangyarihan at ang kapu- 
rihan magpakailanman! Amen. 


Pagbati ng Kapayapaan 


Paanyaya sa Pakikinabang 
(Lumuhod) 


P--Ito ang Kordero ng Diyos. Ito 
ang nag-aalis ng mga kasalanan 
ng sanlibutan. Mapalad ang mga 
inaanyayahan sa kanyang piging. 
B--Panginoon, hindi ako 
karapat-dapat na magpatuloy 
sa iyo ngunit sa isang salita mo 
lamang ay gagaling na ako. 


Antipona sa Pakikinabang 
(Salmo 111:4--5) 


Ngayon ay ginugunita Poo'y 
mahabaging lubha. Sumasam- 
ba'y sasagana sa pagkain niyang 
handa sa magsabing s'ya'y 
dakila. 


Panalangin Pagkapakinabang 
(Tumayo) 


P- Manalangin tayo. (Tumahimik) 

Ama naming mapagmahal, 
manatili kang kapiling ng 
iyong sambayanan na ngayo'y 
pinapakinabang mo sa iyong 
sariling buhay at gawin 
mong kami'y pasulong na 
makahakbang mula sa dati 
naming pagkamakasalanan 
patungo sa pagbabagong nag- 
dudulot ng iyong kabutihan 
sa pamamagitan ni Hesukristo 
kasama ng Espiritu Santo 
magpasawalang hanggan. 
B--Amen. 


PAGTATAPOS 


P- Sumainyo ang Panginoon. 
B--At sumaiyo rin. 


Pagbabasbas 


P—Magsiyuko kayo samantalang 
iginagawad ang pagpapala. 
(Tumahimik) 

Ama naming mapagpala, 
nililingap mo ang iyong bayan 
kahit may mga kaanib na 
lumilihis ng landas. Ipagkaloob 
mo ang pasyang magbagong- 
buhay sa tanan upang ang lahat 
ay maging lalong matapat sa 
pagsunod sa iyong kalooban 
sa pamamagitan ni Hesukristo 
kasama ng Espiritu Santo 
magpasawalang hanggan. 
B--Amen. 


P—At ang pagpapala ng maka- 
pangyarihang Diyos Ama at 
Anak (t) at Espiritu Santo ay 
manaog nawa at mamalagi sa 
inyo magpasawalang hanggan. 
B--Amen. 


Pangwakas 


P- Tapos na ang Misa. Humayo 
kayo sa kapayapaan at kaligaya- 
hang dulot ng Panginoon. 
B--Salamat sa Diyos. 


SUBSCRIBE TO OUR SAMBUHAY 
DIGITAL MISSALETTE 


for inquiries and orders: 


FACEBOOK: Sambuhay Missalette 
GMAIL: sambuhay@stpauls.ph 
TEL: (02) 8895-9701 


